ธปท.ลดคาดการณ์ศก.ไทยปี59 เหลือโต 3.5%
ธปท.ลดคาดการณ์เศรษฐกิจไทยปี59จากเติบโต 3.7% เหลือ 3.5% เนื่องจากปัจจัยต่างประเทศกระทบส่งออก ส่วนปีนี้โต2.8%
25 ธ.ค. 2558

ธปท.ลดคาดการณ์เศรษฐกิจไทยปี59จากเติบโต 3.7% เหลือ 3.5% เนื่องจากปัจจัยต่างประเทศกระทบส่งออก ส่วนปีนี้โต2.8%
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยผลการประเมินภาวะเศรษฐกิจครั้งล่าสุดในเดือน ธ.ค.ปีนี้ โดยคาดว่าอัตราการเติบโตทางเศรษฐกิจ (จีดีพี) ปีหน้าจะโตลดลง 0.2% จากเดิมที่เคยคาดไว้ในเดือนก.ย.ที่ผ่านมาที่ 3.7% ลดลงเหลือ 3.5% เนื่องจากยังมีปัจจัยเสี่ยงจากต่างประเทศ ซึ่งควบคุมไม่ได้มากระทบภาคการส่งออก
ทั้งนี้ แม้ในปีหน้าจะมีปัจจัยดีจากการเร่งลงทุนและใช้จ่ายภาครัฐ การบริโภคภาคเอกชน และการท่องเที่ยวที่มีแนวโน้มดีขึ้นก็ชดเชยไม่ได้ทั้งหมด เพราะโครงสร้างเศรษฐกิจไทยมีสัดส่วนการส่งออกที่สูง
"ในปีหน้าเศรษฐกิจมีมีแนวโน้มโตไปในทางต่ำ เพราะมีปัจจัยความเสี่ยงด้านลบกดดัน โดยเฉพาะปัจจัยจากต่างประเทศที่เราควบคุมไม่ได้ อย่างไรก็ดีหากรัฐบาลเร่งใช้จ่ายลงทุนได้ตามแผนก็มีโอกาสที่จีดีพีจะโตเกิน 3.5% ได้"นายจาตุรงค์กล่าว  
นอกจากนี้ ธปท.คาดการณ์จีดีพีปีนี้โตขึ้นเล็กน้อย 0.1% จากเดิมในเดือนก.ย.ที่คาดไว้ 2.7% เพิ่มเป็น 2.8%